
Mellékletek: Pályázati felhívás (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. február 14-én tartandó munkaterv szerinti ülésére

7. napirendhez

Tárgy: Pályázat kiírása a helyi civil szervezetek 2013. évi támogatására 

Tisztelt Képviselő-testület!

Bár az Önkormányzat költségvetése évről évre szűkösebb, mégsem szabad megfeledkeznünk az Önkormányzat társadalmi, kulturális, szociális és sportfeladatait „háttérországként” segítő civil szervezetek támogatásáról.

Ezt figyelembe véve kérem a tisztelt Képviselő-testületet, hogy a helyi önszerveződő közösségek pénzügyi támogatásának rendjéről szóló, többször módosított 1/2010. (II. 3.) önkormányzati rendelet alapján döntsön a 2013. évi támogatási pályázat kiírásáról.

…/2013. (II. 14.) ÖKT határozati javaslat

Sülysáp Nagyközség Önkormányzat Képviselő-testülete a helyi önszerveződő közösségek pénzügyi támogatásának rendjéről szóló 1/2010. (II. 3.) önkormányzati rendelet alapján

1./ – a határozat mellékletét képező pályázati felhívás szerint – pályázatot ír ki a helyi önszerveződő közösségek támogatására, 

2./ a pályázat támogatási keretét az önkormányzat 2013. évi költségvetésében állapítja meg,

3./ felkéri a jegyzőt, hogy gondoskodjon a pályázati felhívás közzétételéről.  

Határidő: 1./ azonnal; 2./ 2013. március 15.; 3./ 2013. február 20.


Felelős: polgármester, jegyző
Sülysáp, 2013. február 7.

Horinka László s.k.


polgármester

PÁLYÁZATI FELHÍVÁS

az önszerveződő közösségek 2013. évi önkormányzati támogatására

Sülysáp Nagyközség Önkormányzatának Képviselő-testülete a helyi önszerveződő közösségek pénzügyi támogatásának rendjéről szóló, többször módosított 1/2010. (II. 3.) önkormányzati rendelet (a továbbiakban: Ör.) alapján pályázatot hirdet a településen működő önszerveződő közösségek 2013. évi támogatására.

Pályázatot nyújthat be 
· az a bíróság által bejegyzett egyesület, alapítvány, egyház, amely az önkormányzat illetékességi területén bejegyzett székhellyel rendelkezik vagy sülysápi székhellyel alszervezetet működtet; illetve abban az esetben, hogy ha nem rendelkezik székhellyel az önkormányzat illetékességi területén, akkor hitelt érdemlően tudja bizonyítani, hogy tevékenységét a településen végzi a település lakossága érdekében,

· olyan helyi közösség, amely a tárgyévhez képest legalább három éve meghatározó szerepet tölt be Sülysáp Nagyközség közéletében, 

A pályázat keretében nem támogathatók

· politikai pártok, munkaadói és munkavállalói érdekképviseleti szervek, biztosító egyesületek,

· azon pályázók, amelyek a korábbi támogatási szerződésben foglaltakat nem tartották be (nem a cél szerint használták fel a támogatást, nem megfelelően számoltak el a támogatásról, tevékenységükről év közben nem adtak hírt stb.);
· azok a szervezetek, melyek pályázatukat a pályázati határidőn túl nyújtják be, vagy amelyek pályázati dokumentációja nem tartalmazza a pályázat által kötelezően előírt adatokat, mellékleteket, és ezeket hiánypótlás keretében sem pótolják határidőre. 

A támogatásra rendelkezésre álló keretösszeget a Képviselő-testület Sülysáp Nagyközség Önkormányzatának 2013. évi költségvetésében állapítja meg.

A pályázatot az Ör. szerinti adatlapon és mellékletekkel, papír alapon, a jogosult képviselő aláírásával ellátva kell benyújtani. Az adatlap a Polgármesteri Hivatalban beszerezhető vagy letölthető az önkormányzat honlapjáról (www.sulysap.hu). 

A pályázat benyújtásának határideje: 2013. március 20. 

A pályázatokról ​a Képviselő-testület az áprilisi ülésén dönt, annak figyelembe vételével, hogy

· a pályázó az előző évben kapott pénzügyi támogatással megfelelően elszámolt-e;

· a támogatásban részesítendő cél megvalósításához – a támogatás esetleges összegét is figyelembe véve – rendelkezik-e a megfelelő pénzügyi és egyéb feltételekkel;

· a támogatásban részesítendő cél megvalósítása igényli-e az Önkormányzat egyéb támogatását;

· a támogatásban részesítendő cél megvalósítása pénzügyi támogatás helyett támogatható-e más, alkalmasabb módon;

· a pályázó tervezett éves vagy egyedi programjának megtervezése során figyelembe vette-e a Képviselő-testület által a tárgyévre jóváhagyott települési rendezvénynaptár programjait.

A pályázati támogatás megítélése, folyósítása és elszámoltatása az Ör. rendelkezései szerint történik. Az Ör. az önkormányzati honlapról szintén letölthető.

A pályázatról Farkas Mónika pályázati ügyintéző nyújt bővebb tájékoztatást, személyesen ügyfélfogadási napokon a Polgármesteri Hivatalban, e-mailben a farkas.monika@sulysap.hu címen vagy telefonon a 06-29/635-428 számon.

